钦定古今图书集成/明伦汇编/官常典/第358卷 > 吴时来
## 钦定古今图书集成/明伦汇编/官常典/第358卷 > 吴时来

按《明外史》本传：“时来，字惟修，仙居人。嘉靖三十二年
进士。授松江推官，摄府事。倭犯境，乡民携妻子趋城，
时来悉纳之。客兵犷悍好剽掠，时来以恩结其长，犯
即行法，无哗者。贼攻城，骤雨，城坏数丈，时来以劲骑
扼其冲，急兴版筑，三日城复完，贼乃弃去。擢刑科给
事中。劾罢兵部尚书许论、宣大总督杨顺及巡按御”
史路楷，皆严嵩私人，嵩疾之甚。会将遣使琉球，遂以
命时来。三十七年三月，张翀、董传策与时来同日劾
嵩，而翀及时来皆徐阶门生，传策则阶邑子，时来先
又官松江。于是嵩疑阶主使，密奏“三人同日构陷，必
有人主之。且时来乃惮琉球之行，借端自脱。”帝入其
言，遂下三人诏狱，严鞫主谋者三人，濒死不承，第言
“此高庙神灵教臣为此言耳。”主狱者乃以三人相为
主，使谳上。诏皆戍烟瘴。时来得横州。隆庆初，召复故
官。进工科给事中。条上治河事宜。又荐谭纶、俞大猷、
戚继光，宜用之蓟镇，专练边兵，省诸镇征调。帝皆从
之。抚治郧阳，佥都御史刘秉仁被劾，且调用。时来言
秉仁荐太监李芳，无大臣节，秉仁遂坐罢。帝免丧既
久，临朝未尝发言，时来上《保、泰九札》，报闻。寻擢顺天
府丞。隆庆二年拜南京右佥都御史，提督操江。迁巡
抚广东。将行，荐所属有司至五十九人。给事中光懋
等劾其滥举。会高拱掌吏部，雅不喜时来，贬云南副
使。复为拱门生给事中韩楫所劾，落职闲住。张居正
当国，抑不用。万历十二年始起湖广副使，俄擢左通
政，改历吏部左侍郎。十五年拜左都御史。故事，大臣
去国，率进官乘传，岁给夫廪。至是寖失其制。时来因
南京尚书袁洪愈去位，历陈旧典，请加礼老臣。于是
严清、陆树声俱加太子少保，与张瀚、何维柏等九人
并给夫廪如制。诚意伯刘世延怙恶，数抗朝，令时来
劾之，下所司讯治。时来初以直言窜，声振朝端，再遭
折挫，沈沦十馀年。晚节不能自坚，委蛇执政间，持禄
保位而已。连为饶伸、薛敷教、王麟趾、史孟麟、赵南星、
王继光所劾。时来亦连章乞休归，未出都，卒。赠太子
少保，谥“忠恪。”寻为礼部郎中于《孔兼》所论，夺谥。